
                                                                                                 PL-x 35/2012
RAPORT  COMUN
asupra  proiectului de  Lege pentru completarea  

Legii nr.95/2006 privind reforma în domeniul sănătăţii

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, împreună cu Comisia pentru sănătate şi familie cu  proiectul de Lege pentru  completarea  Legii nr.95/2006 privind reforma în domeniul sănătăţii, trimis cu adresa nr. PL-x 35 din 12 martie 2012, înregistrat la Comisia  juridică, sub nr.31/147 din  13 martie 2012, respectiv nr.28/73 din 11 aprilie 2012.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este Cameră decizională. 

     Senatul, în calitate de primă Cameră sesizată, a adoptat iniţiativa legislativă în şedinţa din 5 martie 2012, în condiţiile articolului 75 alineatul (2) teza a III-a din Constituţia României, republicată.

Consiliul Legislativ a avizat favorabil iniţiativa legislativă, conform avizului nr.1062 din 10 octombrie 2011.

Proiectul de  lege  are  ca obiect  de reglementare completarea Legii nr.95/2006 privind  reforma în domeniul sănătăţii, cu modificările şi  completările ulterioare, în sensul incriminării faptelor de ameninţare, lovire sau alte violenţe, vătămare corporală şi  vătămare corporală gravă săvârşite împotriva unui  medic, asistent medical, şofer de autosanitară, ambulanţier sau orice alt fel de personal din sistemul sanitar, aflat în exerciţiul funcţiunii ori pentru fapte îndeplinite în exerciţiul funcţiunii, prin stabilirea unor pedepse similare celor prevăzute de art.239 din Codul penal pentru infracţiunea de ultraj.
În conformitate cu prevederile art. 61 şi  63 din Regulamentul Camerei Deputaţilor, republicat, membrii  celor două Comisii au dezbătut propunerea legislativă susmenţionată, în  şedinţe  separate. Comisia juridică, de  disciplină şi  imunităţi a dezbătut  iniţiativa legislativă în data de 27 martie 2012, iar Comisia pentru  sănătate şi  familie a dezbătut iniţiativa legislativă în şedinţa  din  3 aprilie 2012.
Membrii celor două Comisii au hotărât, cu unanimitate de voturi,  să propună plenului Camerei Deputaţilor, adoptarea proiectului de Lege pentru completarea Legii nr.95/2006 privind reforma în domeniul sănătăţii, în forma  adoptată de  Senat.
Din numărul total de 23 de membri ai Comisiei juridice, de disciplină şi imunităţi au participat la dezbateri 17 deputaţi, iar din numărul total de 17 membri ai Comisiei pentru sănătate şi familie, au participat la dezbateri  9  membri.
În raport cu obiectul şi conţinutul său, proiectul de lege face parte din categoria legilor organice. 
           PREŞEDINTE,                                                VICEPREŞEDINTE,

           Daniel BUDA                                                      Cristina DOBRE                                        
        SECRETAR,                                                         SECRETAR,
 Gabriel ANDRONACHE                                           Ion BURNEI                                                                                                                                                                                                                                                                                                                                                                                                                                                                                                                                                                                                                                                                           
Consilier,                                                                                                                                               Consilier.
Florica Manole                                                                                                                                     Florin Danciu

